Trokdrywers red talle vasgekeerdes uit Jhb-vloedwaterDie foto van die vragmotorbestuurders en ‘n vrou wat mense bystaan word wyd op sosiale media versprei (Foto: Facebook/SA Longdistance Truckers) “Dit was ŉ daad van liefde. Hulle het geen agtergrond wat medies betref nie, en was nog nooit in ŉ situasie waar een van hulle so iets moes toepas nie. Mense was in nood, en hulle het die mense te hulp gesnel.” Só sê Donald Stockhall, eienaar van DPMM Logistics, oor die vragmotorbestuurders, Lucas Botha en Vuyani Dindiswayo, wat Woensdag te midde van stormvloede aan die Oos-Rand minstens 20 mense se lewe gered het. Botha en Dindiswayo was Woensdag in twee aparte vragmotors op pad na Durban waar hulle groot vragte sou oplaai wat na Kaapstad vervoer moes word. Stockhall het aan Maroela Media vertel hulle was egter ook kort voor lank vasgekeer in die kitsvloede waarin minstens vier mense oorlede en 150 voertuie beskadig is. Die twee vragmotorbestuurders word egter nou wyd geprys vir hul heldedade toe hulle in die stormwaters ingegaan en twee vroue uit hul motors getrek het. Swaar reën in die Oos-Rand op 9 November 2016 (Foto: Facebook) “Hulle het in die water gegaan en die vroue, waar hulle in hul motors vasgekeer was, uitgetrek. Daarna het hulle met die vroue terug na die vragmotor beweeg en kardiovaskulêre resussitasie op albei toegepas,” het hy gesê. Een van die vroue was reeds oorlede, maar hulle het daarin geslaag om die ander vrou weer by te bring. “Vuyani het gesê daar het heeltyd water by die oorledene se mond uitgekom terwyl hulle kardiovaskulêre resussitasie toegepas het, maar hulle kon ná 30 minute nie daarin slaag om haar weer by te bring nie. Daarna het ŉ ander vrou ook probeer, maar niemand kon daarin slaag nie.” Die vragmotorbestuurders het ook minstens 20 ander mense gered deur toue, waarmee hulle die vragte sou vasmaak, aan die vragmotor te bind en dit vir mense in die water aan te gee sodat hulle tot bo-op die vragmotor na veiligheid kon klim. Paramedici het hulle eers later, toe dit moontlik was, by die toneel aangesluit. Swaar reën in die Oos-Rand op 9 November 2016 (Foto: Facebook) “Die vragmotorbestuurders is nou van Durban op pad na Kaapstad toe met die vragte. Ons gaan Maandag vir hulle iets baie spesiaal doen om dankie te sê vir die heldedaad, en dat hulle hul eie lewe in gevaar geplaas het,” het Stockhall bygevoeg. Die Johannesburgse rampbestuursentrum is intussen op die been gebring. Thabo Masebe, woordvoerder van die Gautengse provinsiale regering, het Donderdag gesê die sentrum is opgerig om die omvang van die skade te bepaal, met opruimingswerk te begin en inwoners wat in nood is, by te staan. Die rampsbestuursentrum sal ook spesiale aandag gee aan gebiede langs die Jukskeirivier waar vloedwater nagenoeg 130 gesinne in informele nedersettings dakloos gelaat het.